Les tecnologies de la informació i la comunicació són fonamentals per definir els països innovadors en el segle XXI.
Les tecnologies digitals i intel·ligents estan esdevenint el motor de canvi de la nova revolució tecnològica dirigida a la digitalització de la indústria i la generació d'una nova economia.
En aquest sentit, el programa H2020 de la Comissió Europea ha prioritzat les tecnologies digitals avançades per augmentar la competitivitat internacional de la UE, i per al nou període 2021-2027 posarà en marxa el nou programa Digital Europe, que, amb una inversió de 9.200 milions d'euros, vol desenvolupar i reforçar la capacitat digital estratègica d'Europa davant dels creixents desafiaments digitals.
Disposar d'un excel·lent coneixement de base i de la capacitat de desenvolupament tecnològic en aquest camp és absolutament clau per esdevenir un país amb les capacitats, i aptituds, per ser competitiu en el terreny econòmic i cohesionat en l'àmbit social.
Per això, cal també assentar les bases d'un nou sistema de recerca i innovació en l'àmbit digital inspirat en el model de la quàdruple hèlix (el ciutadà, l'empresa, la universitat i l'Administració) i la innovació social digital.
Catalunya necessita construir, a més d'un model tradicional de ciència i tecnologia, un nou model high-tech per a les tecnologies digitals avançades que uneixi ciència i tecnologia en una mateixa disciplina.
La recerca TIC fa de pont entre els mons de la ciència i la tecnologia, tradicionalment separats, i permet la generació d'innovacions disruptives transformadores de la nostra societat.
Amb aquest objectiu, el Govern va posar en marxa el Programa de recerca i innovació en tecnologies digitals avançades, que impulsa un model mission-driven, orientat als objectius estratègics del Govern per donar resposta als reptes de país, i dual-use, en què els resultats de la recerca són utilitzats inicialment pel sector públic i transferits al sector privat per a la generació de creixement econòmic, la creació de llocs de treball i l'assoliment de lideratge global.
Un programa que es focalitza en tecnologies disruptives com la 5G, la intel·ligència artificial, la cadena de blocs, els sistemes autònoms o les tecnologies quàntiques.
"Catalunya ha de ser un centre d'innovació digital que potenciï el desenvolupament en àmbits estratègics de tecnologies disruptives"
A Catalunya, la recerca i innovació en tecnologies digitals està liderada per les universitats, la Universitat Politècnica de Catalunya (UPC) i la Universitat Pompeu Fabra (UPF) principalment, i per un grup de centres de recerca i innovació especialitzats en l'àmbit digital, entre els quals destaquen el Barcelona Supercomputing Center (BSC-CNS), la Fundació i2cat, el Centre de Visió per Computador (CVC-UAB), el Centre Tecnològic de Telecomunicacions de Catalunya (CTTC) i Eurecat Centre Tecnològic.
Aquesta recerca necessita ara una coordinació estreta amb vista a competir plegats de cara al proper període 2021-2027.
És necessari l'impuls d'una aliança de centres de recerca i tecnològics en l'àmbit de les tecnologies digitals que generi sinergies i col·laboracions entre ells per potenciar la seva activitat a escala nacional i internacional i establir una visió conjunta de país en el desenvolupament de les tecnologies digitals avançades que doni resposta als reptes tecnològics associats al desplegament d'un Smart Country a Catalunya.
També disposem d'un sector TIC dinàmic i innovador amb més de 15.000 empreses i 115.000 treballadors que estan al servei de la transformació digital del país.
Tanmateix, cal desplegar a Catalunya un centre d'innovació digital que potenciï el desenvolupament i la implantació de tecnologies digitals avançades com ara dades massives, visió per computador, intel·ligència artificial, internet de les coses, 5G, robòtica, drons, ciberseguretat i impressió 3D en àmbits estratègics.
Un dels eixos d'acció per potenciar aquestes tecnologies ha estat l'impuls d'esdeveniments tecnològics internacionals com el Mobile World Congress, l'Smart City Expo & World Congress, l'IoT Solutions World Congress, el Blockchain Solutions World i l'In3dustry que posicionen Barcelona i Catalunya com a referent tecnològic i permeten a les empreses catalanes connectar-se amb els ecosistemes referents internacionals.
En aquesta nova etapa, el Govern impulsarà dos nous esdeveniments en el camp de la intel·ligència artificial i la ciberseguretat.
D'altra banda, hem de potenciar els ecosistemes innovadors vinculats al Mobile World Congress i a la resta de fires tecnològiques per generar nous àmbits d'innovació digital, com ja hem fet amb la iniciativa 5GBarcelona, en què treballem conjuntament amb altres agents públics, privats i centres de recerca per convertir Barcelona i Catalunya en un pol digital per a la validació i l'adopció d'aplicacions 5G en entorns reals, que també serà un estímul per captar inversió estrangera, impulsar empreses tecnològiques emergents ( start-ups ) i desenvolupar una indústria al voltant de la 5G.
De la mateixa manera, estem potenciant tecnologies disruptives com la cadena de blocs, impulsant la seva implementació a l'Administració i promovent una nova indústria al voltant d'aquesta tecnologia, que té el potencial per modificar a escala global la forma com es proveeixen els serveis digitals tradicionals als sectors públics, a les indústries i a la ciutadania.
També és clau l'impuls de clústers empresarials en tecnologies digitals avançades, com ara el Catalonia Smart Drones, i la connexió d'aquests amb l'Administració i amb sectors tradicionals estratègics com l'agricultura, la seguretat, la logística i l'audiovisual.
En aquest àmbit potenciem el desenvolupament d'un centre de proves de serveis intel·ligents amb tecnologia dron al servei de l'Administració i del mateix sector per fer-lo més competitiu.
Finalment, amb Catalonia.ai posarem en marxa un pla estratègic de país en l'àmbit de la intel·ligència artificial amb l'objectiu de desenvolupar una indústria de primer ordre i fer visible davant la comunitat internacional que a Catalunya hi ha un grup d'actors públics i privats treballant col·lectivament per desenvolupar una estratègia d'intel·ligència artificial centrada en les persones que aprofita al màxim els seus beneficis per a la societat i prioritza cinc sectors estratègics: salut, societat, mobilitat, sostenibilitat i economia productiva.